VBS-skandaal: Sewe in hofSewe beskuldigdes het Vrydagoggend in die gespesialiseerde handelsmisdaadhof in die Palm Ridge-landdroshof verskyn ná hulle gister deur die Valke se eenheid, wat ernstige korrupsie ondersoek, in hegtenis geneem is. Die sewe beskuldigdes is Mulimisi Maposa, ŉ algemene bestuurder in VBS verantwoordelik vir kredietfasiliteite; Mmbulaheni Madzonga, voormalige VBS-bedryfshoof en uitvoerende hoof van Vele Investments; Kabelo Matsepe, ŉ kommissie-agent en voormalige ANC-jeugligaleiers in Limpopo; Mamphe Msiza, ŉ ANC-tesourier in Limpopo; en drie kommissie-agente, Ralliom Razwinane, Takunda Mocheke en Tshianeo Madadze. Die beskuldigdes word daarvan verdink dat hulle betrokke was by die plundering van die VBS. “Hulle staan tereg op ŉ gesamentlike 188 aanklagte, insluitend diefstal, bedrog, korrupsie, geldwassery en swendelary,” het kol. Katlego Mogale, woordvoerder van die direktoraat vir prioriteitsmisdaadondersoeke (die Valke), gesê. ŉ Aanklag van ŉ patroon van swendelary is in effek georganiseerde misdaad. Drie van die persone is vrygelaat op borgtog van R50 000 elk en vier is vrygelaat op borgtog van R100 000 elk. Die saak is tot 26 Maart 2021 uitgestel. Hulle moet aan streng borgtogvoorwaardes voldoen. “Die agtste beskuldigde, Charlotte Ngobeni, die munisipale bestuurder van die Collins Chabane- plaaslike munisipaliteit in Limpopo, het op ŉ afsonderlike aanklag, wat ook met VBS verband hou, in die hof verskyn. Sy is vrygelaat op borgtog van R50 000. Sy staan tereg op aanklag van die oortreding van die Wet op Munisipale Finansiële Bestuur, korrupsie en geldwassery. Haar saak is tot 6 Mei 2021 uitgestel,” het Mogale bygevoeg. Lt.genl. Godfrey Lebeya, nasionale hoof van die Valke, het die span se pogings geloof. “Geen steen moet onaangeraak bly om die persone, wat die belastingbetaler se geld in VBS geplunder het, te vervolg nie. Nou dat die vermoedelik georganiseerde misdaadgroep se teenwoordigheid in die hof verseker is, kan aandag geskenk word aan diegene wat uit verskillende munisipaliteite aan die plundery deelgeneem het en diegene wat onregmatig voordeel getrek het.”